
i. O inimă fierbinte intr-o epocă de piatră. 
Homo neanderthalensis şi homo sapiens 


Prima dragoste nu se uită niciodată, iar prima dragoste din 
lume poate să fi fost cea dintre omul de Neanderthal (adică 
homo neanderthalensis — omul arhaic, mai exact unul dintre 
ei) şi omul de Cro-Magnon (totuna cu homo sapiens - omul 
anatomic modern). Evident că indivizii homo sapiens pot să 
fi avut sentimente unul pentru altul şi mai înainte. Cu si¬ 
guranţă mult mai greu de pus în cuvinte şi poate de-asta 
mai puternice decât au azi. Dar pentru că orice cercetător 
are obligaţia să ruleze diferite scenarii în minte ca să vadă 
care ar fi rezultatele, o să sugerez că abia contactul cu nişte 
oameni ciudaţi, dar totuşi asemănători, i-a făcut pe indivizii 
din populaţia (sau subspecia) homo sapiens să intre online, 
adică să se dezmeticească şi să-şi zică „stai aşa, cine sunt eu 
şi cine e celălalt?". Ca într-un vis cinematografic american, 
episoadele de amor preistoric despre care vorbesc au loc în 
Europa. Sapiens soseşte aici acum 45.000 de ani, găsindu-i 
la faţa locului pe neandertalienii care avuseseră continentul 
în grijă în ultimele două sute de mii de ani cel puţin, aştep¬ 
tând să fie „descoperiţi". 

N-o să ştim niciodată exact ce sentimente aveau nean¬ 
dertalienii pentru sapiens şi invers, sau care din ei se abţi¬ 
nea mai mult când celălalt era enervant. Putem însă afla 
câte ceva despre premisele şi rezultatele acestei interacţiuni, 
măcar în dimensiunea ei aparent non-funcţională (deşi, în 

perspectivă evoluţionistă, capacitatea de a resimţi şi ex¬ 
prima afecţiune joacă un rol în selecţia naturală). In compa¬ 
raţie cu arheologia perioadelor istorice sau chiar a preistoriei 
apropiate, să zicem din Neolitic încoace, studiul Paleoliti¬ 
cului şi al neandertalienilor a făcut progrese fenomenale în 
ultimii ani. Acum treizeci ani, istoria Imperiului Roman se 
scria aproximativ la fel, în vreme ce istoria omului arhaic 
era cu totul alta. Ce-i drept, nu atât datorită unor descope¬ 
riri arheologice extraordinare, cât datorită datărilor mai 
bune şi mai multe cu carbon 14 şi, mai ales, datorită pro¬ 
greselor paleogeneticii. ADN-ul a schimbat totul. In 1997 s-a 
extras pentru prima oară ADN de neandertalian, iar în ul¬ 
timii zece ani s-a obţinut tot genomul omului de Neander- 
thal (din oase din peştera Denisova, din Siberia, peştera 
Vindija, din Croaţia, şi peştera Feldhofer, chiar din valea 
Neander), de calitatea şi precizia celui pe care l-am obţine 
azi de la un om de pe stradă. Plouă cu articole cu câte 30 de 
autori şi lucrurile se mişcă repede. 

Asemenea analize nu zic nimic direct despre emoţii, dar 
dovedesc că o bună parte din ADN-ul neandertalian se re¬ 
găseşte în bazinul nostru genetic de azi — măcar 20-30% (în 
2018 deja Svante Păăbo estima acest procent la 40-50%). 
Niciodată atât de mult într-unul şi acelaşi individ. Europe¬ 
nii şi asiaticii de azi, inclusiv autorul şi cititorul, au, fiecare 
în parte, doar 2-4% gene provenite de la neandertalieni, iar 
persoanele din Africa subsahariană nu au deloc. Intre altele, 
de aici decurge în mod necesar că sapiens şi neandertalienii 
au avut contacte sexuale. Unele or fi fost din greşeală, altele, 
probabil, violuri, altele din lipsă de educaţie, sau din cauza 
întunericului, sau pentru că e frig şi vrei să fie cald. Dar 
măcar câteva dintre ele trebuie să fi provenit dintr-o curio¬ 
zitate benevolentă a unuia faţă de celălalt, dintr-o preferinţă 
reciprocă. Din prezenţa ADN-ului lor la noi decurg şi alte 
chestii, şi anume că sarcinile puteau fi duse la bun sfârşit 
şi că odraslele erau viabile biologic, că nu exista o formă 

strictă de excludere socială a hibrizilor şi că o parte a aces¬ 
tor progenituri erau fertile şi reuşeau să facă copii la rândul 
lor. (Este poate un element esenţial pentru a stabili dacă 
homo sapiens sapiens şi homo sapiens neanderthalensis erau 
două specii diferite, două subspecii sau două populaţii). Ipo¬ 
teze interesante vin în minte cu nemiluita - aveau aceste 
contacte loc mai degrabă între marginalii din ambele socie¬ 
tăţi? Care din diferenţe era mai uşor de depăşit: faptul că 
femeile neandertaliene erau ceva mai puternice decât băr¬ 
baţii sapiens, sau faptul că bărbaţii neandertalieni erau 
mult mai puternici decât femeile sapiens ? ADN-urile celor 
două specii sunt aproape identice, o genă de sapiens având, 
în medie, o similaritate de 99,7% cu cea corespunzătoare de 
neandertalian. (Zecimalele sunt extrem de importante aici, 
dat fiind că ADN-ul de cimpanzeu e 98,8% identic cu cel al 
omului modern, adică o rotunjire cât de mică ne duce în altă 
specie sau subspecie). 

Una din întrebările de paparazzi pe care şi le-ar putea 
pune istoricii - şi bine ar face — este următoarea: din nunta 
unui om modern cu un om arhaic se năşteau mai mulţi băieţi, 
sau mai multe fete? De curând s-a identificat, din oasele de 
neandertalieni descoperite arheologic în peştera Sidron, din 
Spania, secvenţa cromozomului Y, cel a cărui prezenţă de¬ 
termină sexul masculin al copilului, şi care la fete e prin 
definiţie absent. S-a verificat apoi repede în genomul nostru. 
Rezultat: cromozomul Y al homo sapiens nu provine de la 
neandertalieni. Se pare că mutaţiile din secvenţa neander- 
taliană pot duce la pierderea de către o mamă sapiens a fă¬ 
tului masculin conceput cu un neandertalian. Chiar dacă 
asta nu se întâmplă de fiecare dată, un asemenea cromozom 
problematic va fi tot mai greu de transmis unei noi generaţii 
şi după suficient de multe generaţii va fi până la urmă eli¬ 
minat. Ca să sintetizez această primă serie de probleme de 
cuplu (vom vedea destule, în alte perioade istorice, în capi¬ 
tolele următoare): s-ar părea că într-o bună parte a cupluri¬ 
lor mixte din Paleoliticul târziu nu prea se năşteau băieţi. 

Progresele paleogeneticii oferă o altă constatare spectacu¬ 
loasă, deşi la fel de greu de interpretat. Nici unul din geno- 
murile complete de neandertalian cunoscute în 2018 nu 
cuprindea ADN de la oamenii moderni cu care ei împărţiseră 
Europa în Paleolitic. E adevărat că nu discutăm pe baza unui 
eşantion substanţial: nu cunoaştem de fapt nici zece geno- 
muri complete cu totul, dintre care câteva ale unor neander- 
talieni de dinaintea întâlnirii cu sapiens. Cu datele pe care 
le avem în clipa asta, putem zice că neandertalienii sigur 
ne-au transferat nişte gene, dar noi lor, aparent nu. Poate 
mai exact zis: un procent mult prea mic de neandertalieni 
au ajuns să aibă ceva gene de om anatomic modern pentru 
ca ei să ajungă printre foarte puţinii neandertalieni desco¬ 
periţi arheologic al căror ADN a fost analizat până azi. 

Pasul esenţial este să transformăm informaţia asta gene¬ 
tică într-o teorie socială, dar aici deocamdată bâjbâim. De 
exemplu, ar trebui oare să presupunem că un copil dintr-un 
cuplu mixt avea o şansă mult mai mică de integrare/supra¬ 
vieţuire în comunitatea mică, tradiţionalistă, violentă a 
neandertalienilor, decât în cea mai numeroasă, mai diversă, 
cu o viaţă mai puţin aspră a lui homo sapiens ? In forma asta 
plină de stereotipii, ipoteza sigur nu e corectă, dar fluxul 
genetic trebuie să reflecte pe undeva nişte trasee sociale 
care vor fi până la urmă cartografiate. Dacă nu cumva ex¬ 
plicaţia e mai simplă: poate că extincţia omului arhaic a 
venit înainte ca acei hibrizi ne an derta 1 ian-.sa p ie ns care exis¬ 
tau în comunităţile lor să-şi răspândească suficient genele 
în întreaga populaţie de neandertalieni, ceea ce implicit ar 
fi crescut şi probabilitatea ca genele de sapiens să apară azi 
în ADN-ul cutărui schelet de neandertalian care se întâmplă 
să fi fost descoperit şi apoi analizat. S-o iau altfel: dacă hi¬ 
brizii sunt un agent colorant puternic, să zicem câteva gră¬ 
unţe de permanganat de potasiu aruncate într-un lac, ei au 
apucat, în timp, să coloreze întregul lac sapiens, şi deci de 
oriunde iei o probă de apă dai de un pic de culoare (gene de 
neandertalian, în cazul ăsta); în vreme ce lacul neandertalian 

a îngheţat pe când grăunţele abia coloraseră foarte mici 
zone în jurul lor, şi deci aproape toate probele extrase vor 
rata culoarea (care aici înseamnă gene de sapiens). 

S-a putut oare crea un folclor (un folclor dublu, câte unul în 
fiecare tabără) în jurul acestor întâlniri între omul arhaic şi 
omul modern? A pus cineva cap la cap observaţiile empirice 
că, să zicem, copiii lor fac des anumite boli, iar alte boli deloc? 
A avut cineva suficient timp să constate că mortalitatea hi¬ 
brizilor era mai mică sau mai mare decât cea a comunităţii 
de sapiens ? Pentru abia-sosiţii sapiens, genele neandertali- 
enilor, veterani europeni, pot să fi constituit un baraj impor¬ 
tant, uşor şi plăcut de procurat împotriva unor boli tipice 
pentru noul habitat. Noi putem constata azi că o genă pro¬ 
venind de la neandertalieni protejează împotriva colestero¬ 
lului LDL (aşa-numitul colesterol rău). Dar am vrea să ştim 
mult mai multe. Cam câţi copii s-au născut din relaţii între 
un om arhaic şi un om modern? Lucrul ăsta nu poate fi cal¬ 
culat din cantitatea de gene de om de Neanderthal prezente 
în genomul de sapiens de azi. Strict teoretic, toate genele 
neandertaliene pe care le avem ar putea proveni de la un 
singur individ, născut dintr-un cuplu mixt cândva la primele 
întâlniri ale celor două subspecii în Levant, un adult care să 
fi avut mulţi copii, care au devenit şi ei adulţi cu succes re- 
productiv şi aşa mai departe. Practic însă, se estimează că 
între 50 şi 5.000 de asemenea adulţi hibrizi trebuie să fi in¬ 
trat în dinamica evoluţionară. Or, cum numai în Europa cele 
două subspecii au coexistat cel puţin 5.000, dacă nu 10.000 
de ani, înseamnă că, în ansamblu, nu se prea întâmpla să 
strângi mâna cuiva cu părinţi din subspecii diferite (şi poate 
că nici nu ţi-ai fi dat seama dacă omul nu se grăbea să se şi 
prezinte cu aceste improbabile cuvinte). Altfel spus, cel mai 
optimist scenariu este că în toată Europa unde cele două 
populaţii îşi văd de treabă nu departe una de alta, ba uneori 
chiar foarte aproape, se naşte anual doar un copil al unui 
cuplu mixt, care va supravieţui şi va avea şi el copii. 

Am preferat să vorbesc, reducţionist, de amantlâc în Eu¬ 
ropa, dar în realitate, când sapiens ocupa Europa, acum 
45.000 ani, el avea deja ceva gene de la neandertalieni, din 
întâlnirile cu ei de acum 50-60.000 de ani în Orientul Apro¬ 
piat şi în Peninsula Arabică. Atunci hibridizarea fusese chiar 
mai extinsă decât s-a întâmplat mai apoi în Europa. (Şi nici 
măcar nu fusese prima oară când cele două subspecii făcu¬ 
seră copii - se mai întâmplase, tot în Orientul Apropiat, în 
cadrul primei migraţii a lui homo sapiens, acum 100.000 de 
ani, o migraţie care s-a stins atunci fără colonizări semnifi¬ 
cative, fie tragic, ştearsă de neandertalieni de pe faţa pămân¬ 
tului, fie asimilată cumva. Şi atunci, şi în a doua migraţie, 
am vrea să ştim cum i-au privit cei plecaţi de zeci de mii de 
ani pe cei abia ajunşi). 

Important este aici să stabilim că a existat întotdeauna o 
punte de comunicare între sapiens şi neanderthalensis, care 
a făcut ca niciodată o relaţie individuală, aproximativ de la 
egal la egal, chiar prietenească, să nu fie exclusă. Cunoaş¬ 
tem câteva din premisele acestei egalităţi fundamentale, pe 
care le voi discuta mai jos: neandertalienii îşi îngropau mor¬ 
ţii, erau creatori de artă şi aproape sigur aveau un limbaj. 
De ce ar fi fost ei dezirabili pentru sapiens pare o întrebare 
neştiinţifică, deşi e probabil cea mai studiată problemă în 
consumerismul modern: ce îi place omului? Ar fi bine dacă 
am avea un răspuns simplu, cum ar fi, să zicem, că nean¬ 
dertalienii erau atrăgători pentru sapiens pentru că aveau 
ochii umezi. Dar la întrebarea de ce e cineva atrăgător răs¬ 
punsul nici nu are motive să fie prea complicat. Neanderta¬ 
lienii erau, de exemplu, puţini. Raritatea are întotdeauna o 
piaţă de desfacere. Neandertalienii erau puternici, ceea ce 
nu poate fi vreodată un defect. Nu este partenerul de viaţă 
în primul rând cel care te ajută la cărat?! In plus, omul ar¬ 
haic avea cunoştinţe ezoterice. Era în Europa de 200.000 de 
ani, şi, chiar dacă probabil nu avea acelaşi IQ, e de presupus 
că ştia o mulţime de lucruri despre mediul înconjurător - de 

la planta care te face să nu te mai scarpini la, în fine, planta 
care te face să te scarpini - pe care imigrantul sapiens 
n-avea cum să le afle peste noapte. Şi-atunci ne putem în¬ 
chipui lesne că interacţiunea transculturală ce a dus, până 
la urmă, pe căi lipsite de mister, la naşterea unui copil a 
început de multe ori cu formula „eu arăt ceva la tine". Nu 
contează ce era acest ceva, dacă era un micaşist cu porfiro- 
blaste sau un luminiş cu floricele. Iar uneori poate că nean- 
dertalienii erau dezirabili pentru că erau demni de milă. 
Trebuie să fi existat destule ocazii în care, văzându-i, unui 
sapiens să nu-i vină în primul rând în minte nici „puternic", 
nici „ciudat", ci „vulnerabil". 

Dacă ar trebui ales un singur criteriu a cărui îndeplinire ar 
dovedi că neandertalienii erau fundamental ca noi, ne-am 
gândi probabil la atitudinea lor faţă de moarte, imediat 
obiectivată în comportamentul funerar. Gestul simplu de a-ţi 
îngropa morţii subîntinde o conştiinţă a sinelui şi a finitudinii 
esenţială ca să poţi vorbi de un om. Iar dacă un neanderta- 
lian putea fi recunoscut ca om, asta înseamnă că era eligibil 
pentru o interacţiune potenţial egalitară şi chiar, temporar, 
pentru o formă de integrare. In cazul acesta, dubletul Eros 
şi Thanatos nu înseamnă decât că îl poţi iubi pe celălalt 
pentru că înţelege moartea ca şi tine. Asta nu înseamnă că 
ni s-ar fi păstrat cimitire întregi ale neandertalienilor. Există 
de fapt extrem de puţine spaţii funerare în care să fi fost 
înmormântat mai mult de un individ (La Ferrassie, în 
Franţa, Shanidar, în Irak, Spy, în Belgia). Se mai cunosc 
nişte morminte izolate, toate controversate de-a lungul vre¬ 
mii, dar câteva reevaluate în ultimii ani şi considerate sigure. 
Important e că în aceste morminte izolate s-au găsit şi băr¬ 
baţi, şi femei, şi copii, ceea ce presupune o viziune ontologică, 
iar nu una circumstanţiată asupra individului. Cu alte cu¬ 
vinte, ceea ce contează este pur şi simplu umanitatea, nu 
biografia lui; individul va fi înmormântat pentru că a fost 
membrul unei colectivităţi umane, nu pentru că a fost cineva 

anume sau a murit în cutare circumstanţe magice. Trebuie 
repetat că, din cele câteva sute de neandertalieni cunoscuţi 
arheologic, la foarte puţini a mai putut fi recunoscută o ame¬ 
najare funerară. Dar asta cu siguranţă nu din cauza unei 
inconsecvenţe a acestei populaţii, adică pe unii îi îngropăm, 
pe alţii nu. Odată produs declicul, un declic care e rezultatul 
multor salturi cognitive articulate într-o conştiinţă, nu mai 
pot exista ezitări şi retrogradări. Explicaţii pentru raritatea 
urmelor unei gropi, sau a unor ofrande, sau în fine, a oricărui 
semn de ceremonie sunt prea destule. Unii indivizi sunt re¬ 
cuperaţi arheologic tocmai pentru că au murit accidental în 
locuri care i-au ferit de deranjamente ulterioare, dar care 
automat i-au ascuns şi de cei care altminteri i-ar fi putut 
îngropa. Oricum, marea majoritate a neandertalienilor re¬ 
cuperaţi arheologic nu ne-au mai lăsat decât câteva oase, 
venite din eventuale morminte care au avut toate şansele să 
fie răscolite în ultimele zeci de mii de ani. Altele provin din 
morminte care poate prin natura lor nu s-au putut niciodată 
transforma într-o descoperire arheologică: un cadavru pe 
care, să zicem, se presară pământ şi pene, în jurul căruia se 
dansează şi se cântă şi care este apoi lăsat aşa în luminişul 
sacru va deveni invizibil arheologic. Pe scurt, nu avem de 
la homo neanderthalensis nici pe departe numărul de mor¬ 
minte de la homo sapiens din Paleoliticul târziu, sau varie¬ 
tatea de ofrande depuse în mormintele celor din urmă, dar 
acest dezechilibru cantitativ nu îi îmbrânceşte pe primii pe 
un palier inferior al evoluţiei. Există într-adevăr doar do- 
uă-trei cazuri de ofrande, nici una foarte sigură, în mormin¬ 
tele de neandertalieni, de pildă la Chapelle aux Saints şi la 
La Ferrassie, unde un copil e însoţit de o lespede marcată cu 
18 mici scobituri (majoritatea grupate în perechi). Dar astea 
sunt rafinamente, şi de altfel e probabil că se vor descoperi 
arheologic şi morminte neandertaliene cu ofrande mai bogate. 
Esenţial este că prietenii şi rivalii noştri îşi îngropau morţii. 
La Shanidar, în Kurdistanul irakian, au fost găsiţi câţiva 
neandertalieni deveniţi celebri. Shanidar 4 era un bărbat de 

30-45 de ani, depus într-o nişă naturală în poziţie parţial fe- 
tală. In 1968 (la opt ani după săpătură) au fost examinate 
probele de sol luate de lângă scheletul lui în timpul campaniei 
şi s-a găsit în ele enorm de mult polen. Reconstrucţia, deloc 
lipsită de critici, sugerează că omul ar fi fost aşezat pe un 
pat de flori, provenind de la şapte tipuri de plante medicinale. 
In probele de sol se regăsea şi polen de la alte câteva zeci de 
alte plante, a căror prezenţă în peşteră, aduse de vânt, apă 
şi animale, era mult mai firească decât cea a celorlalte şapte, 
fie pentru că aceste plante fac parte în mod normal din dieta 
judicios aleasă a micilor rozătoare, fie că ele puteau creşte în 
imediata apropiere a peşterii. Prezenţa plantelor medicinale 
era însă, argumentează cei care susţin teoria, azi controver¬ 
sată, a patului de flori, mult mai greu de explicat altfel decât 
prin transportul şi depozitarea intenţionată. Un alt individ, 
Shanidar 1, de 40-50 de ani, e cunoscut pentru traumatis¬ 
mele lui. O lovitură îl lăsase cel puţin parţial chior de ochiul 
stâng. Cu urechea dreaptă nu auzea deloc, iar cu stânga doar 
ce-i convenea. O altă lovitură îi amputase braţul drept de la 
cot. Toate se vindecaseră însă cu mulţi ani înainte de moarte, 
chiar dacă picioarele erau diforme, omul şchiopăta şi avea 
dureri permanente. Acest Iov e unul dintre cei mulţi care au 
supravieţuit cu boli cronice şi infirmităţi până la ceea ce, în 
vremea aceea, poate fi uşor considerat adânci bătrâneţi. Dacă 
asta dovedeşte sau nu că primeau sprijin din partea comu¬ 
nităţii e o discuţie complicată, care în general introduce în 
studiul Paleoliticului stereotipuri moderne cu ghiotura. In 
peştera de la Shanidar a mai fost descoperit un neanderta- 
lian (individul nr. 3) ale cărui răni sugerează că a fost ucis - 
şi anume cu arme de un tip pe care doar homo sapiens îl 
folosea. Cherchez lafemme? 

Neandertalienii înţeleg deci moartea. înţeleg şi arta, chiar 
dacă şi la ei, ca mai mereu înainte de epoca modernă, arta 
este aproape la fel de funcţională ca şi tehnologia. Compor¬ 
tamentul lor simbolic, deja suficient documentat de ceva 


